
ELŐTERJESZTÉS
a Budapest XII. kerületi Bolgár Nemzetiségi Önkormányzat
Képviselő-testületének ülésére



Tárgy: Döntés a BULFEST rendezvényen való részvételről és költségeinek jóváhagyásáról



Tisztelt Képviselő-testület!

A Bolgár Ifjúsági Egyesület a XII. kerületi Bolgár Nemzetiségi Önkormányzathoz fordult a 2026. évi BULFEST – Bolgár Néptánc és Népzenei Fesztivál megrendezésével összefüggő közreműködés érdekében. A BULFEST a magyarországi bolgár közösség egyik jelentős kulturális rendezvénye, amely évek óta hozzájárul a bolgár néptánc- és népzenei hagyományok megőrzéséhez, bemutatásához és továbbadásához. A rendezvény jelentős szerepet tölt be a bolgár nemzetiségi kulturális értékek megismertetésében, valamint a magyarországi bolgár közösség kulturális életének erősítésében. A 2026. évi rendezvény kiemelt jelentőségű, mivel annak keretében ünnepli fennállásának 30. évfordulóját a Jantra Néptáncegyüttes. A jubileumi programsorozat kétnapos rendezvény keretében valósul meg. A gálaműsorra 2026. október 23-án a Vígszínházban kerül sor, bolgár, magyarországi, valamint más országokból érkező vendégzenekarok és előadóművészek részvételével. Az ünnepi programsorozat 2026. október 24-én a Bolgár Művelődési Házban folytatódik. A rendezvény megvalósításához kapcsolódóan felmerülnek olyan dologi kiadások, amelyekhez az Önkormányzat hozzájárulása indokolt. Ezen kiadások különösen a fellépő művészek díjazásával, étkezési és szállásköltségeivel, valamint a rendezvény lebonyolításához szükséges hang- és fénytechnikai szolgáltatásokkal kapcsolatos költségeket foglalják magukban. A rendezvény kulturális és közösségi jelentőségére, valamint a Jantra Néptáncegyüttes fennállásának 30. évfordulójára tekintettel indokolt, hogy a XII. kerületi Bolgár Nemzetiségi Önkormányzat bruttó 100 000 forint, azaz egyszázezer forint összeggel járuljon hozzá a BULFEST 2026 rendezvény megvalósításával kapcsolatos dologi kiadásokhoz. A jubileumi gálaműsoron való önkormányzati részvétel biztosítása érdekében továbbá indokolt 5 db belépőjegy megvásárlása a 2026. október 23-án a Vígszínházban megrendezésre kerülő gálaműsorra. A belépőjegyek tervezett ára egyenként bruttó 10 000 forint, így a jegyvásárlás várható összege összesen bruttó 50 000 forint. A fentiek alapján a Bolgár Nemzetiségi Önkormányzat a rendezvényhez kapcsolódóan összesen várhatóan bruttó 150 000 forint összegű kiadást vállal, amelyből bruttó 100 000 forint a rendezvény dologi kiadásaihoz való hozzájárulást, bruttó 50 000 forint pedig az 5 db belépőjegy megvásárlását jelenti. Az összeget az Önkormányzat a 2026. évi költségvetés terhére biztosítja.

Kérem a Tisztelt Képviselő-testületet az alábbi határozati javaslat elfogadására.







Határozati javaslatok:

I.
[bookmark: _GoBack]A Budapest XII. kerületi Bolgár Nemzetiségi Önkormányzat Képviselő-testülete úgy határoz, a 2026. évi BULFEST – Bolgár Néptánc és Népzenei Fesztivál, valamint a Jantra Néptáncegyüttes fennállásának 30. évfordulója alkalmából megrendezésre kerülő jubileumi programsorozat megvalósításával kapcsolatos dologi kiadásokhoz egyszeri bruttó 100 000 forint, azaz Egyszázezer forint támogatást nyújt az eseményt megszervező és lebonyolító Bolgár Ifjúsági Egyesületnek (1097 Budapest, Fehér Holló u. 8.)  A képviselő-testület felhatalmazza az elnököt a jelen határozat mellékletét képező együttműködési megállapodás aláírására.  Az összeget az Önkormányzat a 2026. évi költségvetés terhére biztosítja.

(A döntéshozatal módja: egyszerű többség)

II.
A Budapest XII. kerületi Bolgár Nemzetiségi Önkormányzat Képviselő-testülete úgy határoz, hogy a 2026. október 23-án a Vígszínházban megrendezésre kerülő jubileumi gálaműsorra 5 db belépőjegyet vásárol, egyenként bruttó 10 000 forint, összesen bruttó 50 000 forint értékben, számla ellenében, bankkártyás fizetéssel. Az összeget az Önkormányzat a 2026. évi költségvetés terhére biztosítja.

(A döntéshozatal módja: egyszerű többség)

Budapest, 2026. szeptember 25.




										   Tűű Anelia
										        elnök

Melléklet: együttműködési megállapodás-Bulfest

